Polisie verwelkom vonnis in mensehandelsaakArgieffoto ŉ 51-jarige vrou is gevonnis nadat sy toestemming gegee het dat ŉ 65-jarige man omgang mag hê met haar 12-jarige dogter. Kapt. Anelisa Feni, woordvoerder van die Valke, het gesê die man en vrou is Donderdag in die Lady Frere-streekshof in die Oos-Kaap tot lewenslank plus vyf jaar tronkstraf gevonnis op aanklag van verkragting en seksuele uitbuiting. Die vrou se verweer dat sy haar kind aan die man vir ŉ onbekende bedrag verkoop het, was om haar alkoholverslawing te bevredig. Die mensehandelsaak is in Augustus 2014 van die Queenstown eenheid vir gesinsgeweld, seksuele oortredings en kinderbeskerming na die Valke oorgeplaas nadat die vrou in hegtenis geneem is. Die dogter was in daardie stadium 12 jaar oud. Dit het tydens die ondersoek aan die lig gekom dat die seksuele uitbuiting van die minderjarige reeds ongeveer teen die einde van 2012 begin het, toe die dogter maar 10 jaar oud was. Lt.genl. Mthandazo Ntlemeza, nasionale hoof van die direktoraat vir prioriteitsmisdaadondersoeke (die Valke), het die uitspraak verwelkom, maar bygevoeg die vonnis sal nooit die trauma kan wegneem wat die meisie moes deurgaan nie.